
ПРЕССЪОБЩЕНИЕ ЗА МЕДИИТЕ
ОДМВР – Стара Загора
стартира два проекта за подобряване на енергийната ефективност на сгради със средства по Фонда за справедлив преход
На 3 ноември 2026 г., в гр. Стара Загора се проведе пресконференция, с която ОДМВР – Стара Загора, официално даде старт на изпълнението на проекти за подобряване енергийната ефективност на сгради в градовете Стара Загора и Казанлък.

През месец септември 2026 г., ОДМВР – Стара Загора подписа два административни договора за безвъзмездна финансова помощ по Програма „Развитие на регионите“ 2021-2027 г. за изпълнението на проект „Енергийно обновяване на сградите на сектор „Пътна полиция“ при ОДМВР –Стара Загора, с адрес гр. Стара Загора, ул. „Промишлена“ № 2 и проект „Енергийно обновяване на сградата на РУ – Казанлък при ОДМВР – Стара Загора. И двете инвестиции ще се реализират с финансовата подкрепа на Европейския съюз чрез Министерство на регионалното развитие и благоустройството в ролята му на Управляващ орган на Програма „Развитие на регионите“ 2021-2027 г., като средствата са осигурени по процедура BG16FFPR003-4.014 „Пилотни инициативи за енергийни общности и подобряване на енергийната ефективност на обществени сгради“ - Компонент 2.

В град Стара Загора ще се изпълни проект „Енергийно обновяване на сградите на сектор „Пътна полиция“ при ОДМВР – Стара Загора, с адрес гр. Стара Загора, ул. „Промишлена“ № 2“, който е на обща стойност 1 598 562,90 евро и се финансира чрез Договор BG16FFPR003-4.014-0009-C01. Обект на интервенция са административната сграда на сектор "Пътна полиция" при ОДМВР - Стара Загора и административна сграда и КТП. 
В съседния град Казанлък ще се реализира инвестиция на стойност 998 655,95 евро, осигурена с Договор BG16FFPR003-4.014-0010-C01 за изпълнение на проект „Енергийно обновяване на сградата на РУ –Казанлък при ОДМВР –Стара Загора“. Обект на интервенция е административната сграда на РУ – Казанлък, разположена на адрес: град Казанлък, ул. „Д-р Стамболски“ №2. Проектът се изпълнява в партньорство с Държавна агенция „Технически операции“.
И двата проекта на ОДМВР – Стара Загора са с продължителност 24 месеца и включват въвеждане на следните енергоспестяващи мерки, предписани в извършени обследвания на сградите: 

· топлоизолиране на външни стени, покрив и под;
· подмяна на дограма;

· подмяна на климатични системи;

· подмяна на осветителните тела с енергоспестяващи.
Към всяка сграда ще бъде изградена фотоволтаична централа (ФЕЦ) за производство на електроенергия от възобновяеми енергийни източници, оборудвана с акумулаторно стопанство. Произведената електроенергия ще се използва изцяло за собствени нужди. За сградите в град Стара Загора двете ФЕЦ ще бъдат с производствен капацитет от 32,80 kWp всяка. Очакваното производство от двете инсталации е 74,08 MWh/год., което ще покрие приблизително 73 % от потреблението на ел. енергия на сектор „Пътна полиция“. За РУ в град Казанлък ФЕЦ ще бъде с производствен капацитет от 42,12 kWp с очаквано производство е 50,584 MWh/год., което да покрие около 65 % от потреблението на ел. енергия на РУ – Казанлък.“
За всички сгради, е предвидено изпълнение на мерки за осигуряване на пожарна безопасност и достъпна среда и други предписания от техническите паспорти на сградите. Успоредно с техническата подготовка и в пълно съответствие със Закона за биологичното разнообразие, ще бъде извършено специализирано обследване за наличие на защитени животински видове във всички сгради. За да се гарантира опазването им, при установяването на такива видове, графикът на строително-монтажните работи ще бъде изцяло съобразен с техните периоди на размножаване и зимуване. 
Реализацията на проектите ще осигури намаление на енергопотреблението и разходите, като сградите ще преминат към енергиен клас „А“ на енергийна ефективност. Годишното първично енергийно потребление ще спадне от 1024,07 MWh/год. на 161,77 MWh/год. (намаление от 862,30 MWh/год.) за Стара Загора и от 721,32 MWh/год. на 138,53 MWh/год. (намаление от 582,79 MWh/год.) за Казанлък. Енергийната автономност ще бъде постигната чрез монтирането на ФЕЦ с обща мощност минимум 0,11 МW и съвременни батерийни системи. Положителни резултати ще бъдат реализирани и в посока опазване на околната среда, тъй като спестените въглеродни емисии пряко ще допринесат за намаляване на вредното въздействие върху въздуха и климата в региона. Не на последно място, инвестицията гарантира значително по-добри условия и комфорт при получаване на обществени услуги, осигурявайки по-уютна, здравословна и с оптимален микроклимат среда както за гражданите, така и за служителите на институцията. 
Изпълнението на проектите ще допринесе за постигане на общата цел на процедурата за целенасочена подкрепа за плавен и устойчив преход към климатична неутралност в областите Перник, Кюстендил и Стара Загора, които ще бъдат най-силно засегнати от климатичния преход.
